32003D0189
L 074/26
JURNALUL OFÍCIAL AL UNIUNII EUROPENE
DECIZIA COMISIEI
din 18 martie 2003
privind publicarea referinței standardului EN 613:2000 „Aparate de încălzire cu convecție independente care utilizează combustibili gazoși” în conformitate cu Directiva 90/396/CEE a Consiliului
[notificată cu numărul C(2003) 710]
(Text cu relevanță pentru SEE)
(2003/189/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/396/CEE a Consiliului din 29 iunie 1990 privind apropierea legislațiilor statelor membre referitoare la aparatele consumatoare de combustibili gazoși (1), astfel cum a fost modificată prin Directiva 93/68/CEE (2), în special articolul 6 alineatul (1),
având în vedere avizul comitetului permanent instituit în temeiul articolului 5 din Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice și al normelor privind serviciile societății informaționale (3), astfel cum a fost modificată prin Directiva 98/48/CE (4),
întrucât:
(1)
Articolul 2 din Directiva 90/396/CEE prevede că aparatele pe bază de gaz pot fi introduse pe piață și date în folosință doar în cazul în care, în condiții normale de utilizare, nu pun în pericol siguranța persoanelor, a animalelor domestice sau a bunurilor.
(2)
În temeiul articolului 5 din Directiva 90/396/CEE, aparatele pe bază de gaz sunt prezumate a fi conforme cu cerințele esențiale prevăzute la articolul 3 din directiva menționată în cazul în care sunt în conformitate cu standardele naționale care le sunt aplicabile și care transpun standardele armonizate ale căror numere de referință au fost publicate în Jurnalul Oficial al Uniunii Europene.
(3)
Statele membre trebuie să publice numerele de referință ale standardelor naționale care transpun standardele armonizate ale căror numere de referință au fost publicate în Jurnalul Oficial al Uniunii Europene.
(4)
Regatul Unit a înaintat o obiecțiune oficială în ceea ce privește standardul armonizat EN 613:2000 „Aparate de încălzire cu convecție independente care utilizează combustibili gazoși”, adoptat de Comitetul European pentru Standardizare (CEN) la 13 iulie 2000, al cărui număr de referință a fost publicat în Jurnalul Oficial al Comunităților Europene la 18 iulie 2001 (5), motivând că standardul menționat nu respectă în întregime cerințele esențiale ale Directivei 90/396/CEE, în special pe cele menționate la punctele 2.1 și 3.2.2 din anexa I la directiva în cauză, dat fiind faptul că cerințele de proiectare pentru șemineurile decorative cu fațadă de sticlă nu sunt suficiente pentru a garanta un nivel ridicat de siguranță. Regatul Unit este îngrijorat îndeosebi de faptul că aceste produse ar putea crea situații periculoase în caz de acumulare de gaze nearse, care ar putea conduce la o explozie, provocând vătămări corporale grave.
(5)
Informațiile primite în cadrul procedurii de consultare cu autoritățile naționale, CEN și comitetul instituit prin Directiva 98/34/CE nu au furnizat nici o dovadă privind riscul semnificativ de acumulare sau explozie a gazului. Prin urmare, nu s-a demonstrat că standardul armonizat EN 613:2000 nu respectă cerințele esențiale ale Directivei 90/396/CEE,
ADOPTĂ PREZENTA DECIZIE:
Articolul 1
Referința standardului EN 613:2000 „Aparate de încălzire cu convecție independente care utilizează combustibili gazoși”, adoptat de Comitetul European pentru Standardizare (CEN) la 13 iulie 2000 și publicat pentru prima oară în Jurnalul Oficial al Comunităților Europene la 18 iulie 2001, nu este retrasă de pe lista standardelor publicate în Jurnalul Oficial al Uniunii Europene. Prin urmare, standardul în cauză continuă să beneficieze de prezumția de conformitate cu dispozițiile relevante din Directiva 90/396/CEE.
Articolul 2
Prezenta decizie se adresează statelor membre.
Adoptată la Bruxelles, 18 martie 2003.